Coram vobis, domine archiepiscope Vihennensis, judice a domino papa delegato, proponunt abbas et conventus Cluniacensis, quod cum abbas et conventus Sancti Egidii, Nemausensis diocesis, Cluniacensis sint ordinis, et conventus teneatur de ordine Cluniacensi sibi abbatem assumere, si de gremio proprio non elegerint, et in quibusdam aliis juribus eisdem Cluniacensibus etiam teneantur, prout in compositione domini Innocentii pape secundi inter abbaciam Cluniacensem et abbaciam Sancti Egidii factam, et aliis instrumentis continetur; monachi tamen Sancti Egidii tenorem dicte compositionis infringerunt, contrarium in aliquibus faciendo, et maxime quia Poncium, quondam Salmodiensem abbatem, in suum receperunt abbatem: unde petunt dicti abbas et conventus Cluniacenses sibi super hiis satisfieri, et tenorem compositionis in posterum inviolabiliter observari; petunt etiam expensas propter hoc factas et protestantur faciendas, et hec petunt salvo jure addendi et diminuendi, etc. (Le sceau manque.)